**REPUBLIKA HRVATSKA**

**ZAGREBAČKA ŽUPANIJA**

**OSNOVNA ŠKOLA JOSIPA ZORIĆA**

**DUGO SELO**

**PRAVILNIK O VIDEO NADZORU**

Dugo Selo, prosinac 2023. godine

Na temelju članka 70. stavak 2. Zakona o odgoju i obrazovanju u osnovnoj i srednjoj školi („Narodne novine“, broj: 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18, 98/19, 64/20. i 151/22.) a u svezi s člankom 17., stavak 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br. 132/13.) članka 43. Zakona o zaštiti na radu (NN br. 71/14, 118/14. 94/18 i 96/18.) Uredbe (EU) 2016/679 - Opće uredbe o zaštiti podataka te članka 29. Statuta Osnovne škole Josipa Zorića, Dugo Selo, nakon prethodnog savjetovanja sa sindikalnom povjerenicom u funkciji radničkog vijeća, Školski odbor Osnovne škole Josipa Zorića, Dugo Selo, na sjednici održanoj dana 14. prosinca 2023. godine donio je sljedeći

**PRAVILNIK O VIDEO NADZORU**

**Članak 1.**

1. Ovim Pravilnikom regulirano je prikupljanje, obrada i čuvanje osobnih podataka korištenjem sustava video nadzora.

2. Osnovna škola Josipa Zorića (u daljnjem tekstu: Škola) koristi sustav video nadzora u matičnoj školi u Dugom Selu, na adresi Josipa Zorića 86 zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine Škole za koju je zakonom određeno da se trajno čuva te imovine koja služi za pohranjivanje i obradu podataka.

3. Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja podataka i njihova daljnja obrada korištenjem sustava video nadzora je ograničena na ispunjavanje svrhe iz stavka 1. ovog članka.

4. U srhu iz stavka 1. ovog članka u obuhvatu sustava video nadzora su prostor koji se nalazi neposredno oko Škole (vanjski prostor škole i školsko igralište), sva ulazna i izlazna vrata u Školu te hodnici u zgradi Škole u prizemlju i na katu te stubišta.

5. Video nadzorom nisu pokriveni prostori učionica, zbornice, školske knjižnice, dvorane, soba stručnih suradnika (pedagog i edukacijski rehabilitator te psiholog), sobe ravnatelja, tajnika, računovodstva, prostorije koje koriste domari-ložači, spremačice, učitelji tjelesne i zdravstvene kulture, kuhinja s pomoćnim prostorijama, blagovaona, sanitarni prostor za učenike i radnike škole te sanitarni prostor prilagođen potrebama učenika s većim motoričkim smetnjama.

6. Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

7. Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

1. Podaci prikupljeni korištenjem sustava video nadzora nalaze se na snimaču koji je zaključan u za to posebno namijenjenom, sigurnosnom prostoru Škole.

2. Pristup podacima, odnosno uvid u sadržaj nastao korištenjem sustava video nadzora ima ravnatelj škole odnosno osoba koju on za to ovlasti.

3. Pristup podacima, odnosno uvid u sadržaj nastao korištenjem sustava video nadzora moguć je isključivo preko monitora koji se nalazi u posebnom sigurnosnom prostoru Škole u kojem se nalazi i snimač.

4. Presnimavanje i pohrana sadržaja nastalog korištenjem sustava video nadzora na druge medije kao i daljnje korištenje istog dopušteni su isključivo u slučajevima određenim zakonom.

**Članak 3.**

1. Podaci prikupljeni korištenjem sustava video nadzora čuvaju se najduže 15 dana, a nakon proteka tog vremena podaci se brišu ili uništavaju na odgovarajući način.

2. U slučaju opravdane potrebe, a u svrhu dokazivanja ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovoga članka.

3. Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i slično kada se prikupljeni podaci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

**Članak 4.**

1. Ravnatelj Škole dužan je osigurati da se na vidnom mjestu pri ulasku u prostor, kao i unutrašnjost prostorija, istakne obavijest da se prostor nadzire sustavom tehničke zaštite.

2. Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Pravilnik stupa na snagu danom donošenja od kada se i primjenjuje.

Ovaj Pravilnik kao i sve njegove daljnje izmjene i dopune, objavljuju se na internetskim stranicama Škole.

KLASA: 011-03/23-02/4

URBROJ: 238-7-7-23-01

Dugo Selo, 14. prosinca 2023.

 Predsjednik Školskog odbora

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Aleksandra Vajzović Carić

 Ravnatelj

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Mara Mamuza, dipl. defektolog